Diari Oficial de la Generalitat Valenciana


Sumari del DOGV 3743, del 05-05-2000 (2000/3487)

ACORD de 25 d'abril de 2000, del Govern Valencià, per la qual es declara d'Interès Comunitari la instal·lació d'un càmping de 1a categoria, en sòl no urbanitzable, al terme municipal de Benidorm.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3743

Data del DOGV
:   05-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3487


Data del document
:   25-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benidorm
    * turisme
    * pla d'urbanisme
    * càmping

ACORD de 25 d'abril de 2000, del Govern Valencià, per la qual es declara d'Interès Comunitari la instal·lació d'un càmping de 1a categoria, en sòl no urbanitzable, al terme municipal de Benidorm. [2000/X3487]
  
El Govern Valencià, en la reunió del dia 25 d'abril de 2000, adoptà l'acord següent:
  
Vist l'expedient promogut pel senyor Francisco Sellés Llorca, en nom i representació de l'entitat Càmping Villamar, SL, pel qual se sol·licita la Declaració d'Interès Comunitari, pel procediment extraordinari, per a la instal·lació d'un càmping de 1a categoria, a la partida d'Assagador, en sòl no urbanitzable, del terme municipal de Benidorm, i de conformitat amb els següents:
  
Antecedents de fet
  
Primer. Amb data 27 d'octubre de 1997, el senyor Francisco Sellés Llorca presentà, en el Servei Territorial d'Alacant de la Sotssecretaria d'Urbanisme i Ordenació del Territori, la instància i la documentació complementària, en la qual sol·licitava la Declaració d'Interès Comunitari per a la instal·lació d'un càmping de 1a categoria, a la partida d'Assagador, parcel·les 68 i 69 del polígon cadastral 12, del terme municipal de Benidorm.
  
La parcel·la està integrada per tretze finques registrals, les dades d'inscripció de les quals en el Registre de la Propietat núm. 2, de Benidorm, són les següents:
  
Tom 602, llibre 116, foli 174, finca 12.863.
  
Tom 602, llibre 116, foli 172, finca 12.861.
  
Tom 602, llibre 116, foli 170, finca 12.859.
  
Tom 602, llibre 116, foli 168, finca 12.857.
  
Tom 602, llibre 116, foli 166, finca 12.855.
  
Tom 602, llibre 116, foli 164, finca 12.853.
  
Tom 602, llibre 116, foli 162, finca 12.851.
  
Tom 601, llibre 115, foli 157, finca 11.590.
  
Tom 601, llibre 115, foli 159, finca 11.592.
  
Tom 601, llibre 115, foli 161, finca 11.594.
  
Tom 601, llibre 115, foli 163, finca 11.596.
  
Tom 601, llibre 115, foli 165, finca 11.598.
  
Tom 748, llibre 262, foli 73, finca 21.496.
  
Si bé l'expedient s'inicià pel citat senyor Francisco Sellés Llorca, sobre uns terrenys pertanyents a la societat Alyomasa, amb data 7 de juny de 1999, presentà l'escriptura d'ampliació de capital de la mercantil Càmping Villamar, SL, per la qual la citada Alyomasa aporta a la nova mercantil les tretze finques que constitueixen l'objecte de la present sol·licitud, per la qual cosa sol·liciten que es considere com a promotor el Càmping Villamar, SL, el representant d'aquesta mercantil és també el senyor Francisco Sellés Llorca.
  
Notificades determinades deficiències en la documentació presentada, amb data 10 de febrer de 1998, es presentaren els nous documents, que foren novament considerats incomplets per acord de la Comissió Informativa d'Urbanisme, de 6 de novembre de 1998, que quedà completat en virtut del nou escrit presentat per l'interessat, amb data 10 de desembre de 1998.
  
L'entitat interessada ha presentat novament documentació complementària, en compliment dels successius requeriments formulats per les distintes administracions i organismes les competències sectorials dels quals resulten afectades per l'actuació, amb dates 28 de maig, 7 de juny, 21 d'octubre i 25 de novembre de 1999.
  
Segon. De l'anàlisi de la documentació aportada es desprèn que la instal·lació pretesa es localitza en sòl no urbanitzable comú, segons el planejament general d'aplicació, constituït pel Pla General Municipal d'Ordenació de Benidorm, aprovat definitivament en data 25 de juliol de 1990, en parcel·la de 96.433 m² de superfície. La parcel·la es troba travessada per un camí privat, i que hi ha, no obstant això, una servitud de pas a una altra propietat, i que el promotor assumeix el compromís de facilitar un altre pas.
  
Els paràmetres fonamentals de l'actuació es poden concretar en els següents, segons resulta de l'última documentació aportada pels interessats:
  
- Instal·lació: càmping de 1a categoria.
  
- Superfície de la parcel·la: 96.433 m² segons la memòria, 90.392,5 m² segons títols.
  
- Superfície ocupada per les construccions o les instal·lacions: 3.793 m².
  
- Ocupació: 3,93%.
  
- Superfície total construïda: 4.495 m² (1 planta davall rasant).
  
- Alçària màxima: 2 plantes/7 m.
  
- Separació límits: > 10 m.
  
- Separació de la carretera CV-753: 30 m.
  
Els referits paràmetres són el resultat de les modificacions introduïdes per la interessada respecte a aquelles que foren objecte de l'admissió a tràmit, com a conseqüència dels diversos informes emesos en el curs de la tramitació, i els conseqüents replantejaments de la seua proposta inicial que ha anat realitzant. D'aquesta manera s'han produït les següents variacions: a) es redueix el nombre de parcel·les d'acampada en 82; b) consegüentment disminueixen en 8.200 m² els destinats en origen a zona d'acampada parcel·lada (es xifraven en 56.570 m², la qual cosa suposava el 58,6%); c) s'incrementa la superfície ocupada per les edificacions en 1.903 m², passant de 1.890 (el 2%) a 3.793 m² (el 3,93%); d) la restant superfície detreta de les parcel·les incrementa la corresponent a accés, vials i aparcaments (inicialment de 27.003 m², igual al 28%) i a zones d'esplai (en origen era de 7.441 m², el 7,7%), i e) es mantenen els 3.529 m² destinats a zones sobrants enjardinades (el 3,7% sobre el total).
  
Tercer. La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi economicofinancer, documentació acreditativa de la titularitat dels terrenys, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres d'enllaç amb les xarxes generals d'infraestructures i els serveis públics necessaris per al funcionament de l'activitat.
  
Quart. Conté el projecte proposada de resolució a càrrec de l'actuació de la totalitat dels serveis requerits per al seu establiment i funcionament, presentant plans suficientment indicatius del traçat i característiques de les xarxes de comunicacions i serveis i el seu enllaç amb els elements integrants de les xarxes i sistemes generals del territori.
  
Consta, així mateix, el compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué. L'Ajuntament de Benidorm ha emés sengles informes previs a l'admissió a tràmit de la sol·licitud formulada que han tingut entrada en el Servei Territorial d'Urbanisme d'Alacant, amb dates 19 d'octubre i 9 de novembre de 1998, segons resolucions adoptades per l'Alcaldia Presidència, oïda la Comissió de Govern Municipal, de dates 2 i 30 d'octubre de 1998, pels quals s'informa favorablement la proposta de declaració d'interès comunitari continguda en l'expedient, i s'efectua la proposta de substitució econòmica de les cessions i els deures legals en relació amb l'actuació.
  
Després de l'admissió a tràmit de l'expedient fou emés un nou informe per la Comissió de Govern de 18 de setembre de 1999, favorable a la modificació dels paràmetres de l'actuació, i, atesa que es produeix un augment de l'edificabilitat, proposen un increment en la substitució econòmica dels deures legals.
  
Igualment s'han emés informes per l'Ajuntament, en relació amb els accessos a la instal·lació, als quals farem referència en l'antecedent seté de la present resolució, en avaluar-los de forma conjunta amb els emesos pels òrgans amb competències sectorials en matèria de carreteres.
  
Sisé. Mitjançant Resolució del conseller d'Obres Públiques, Urbanisme i Transports, de data 5 de febrer de 1999, fou admesa a tràmit la sol·licitud formulada i sotmesa a informació pública per termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. A l'efecte, es publicaren sengles anuncis en el Diari Oficial de la Generalitat Valenciana, núm. 3.448, de data 5 de març de 1999 i diari La Prensa de data 23 de febrer de 1999, anuncis que, així mateix, servien per a sotmetre a informació pública la necessària Declaració d'Impacte Ambiental. Igualment es remeté l'avís al domicili d'Alyomasa, que apareixia com a titular cadastral i registral de drets afectats per l'actuació, si bé com s'arreplega en l'antecedent primer de la present, amb posterioritat s'ha produït la translació del domini de la finca a favor de la mercantil que ha sol·licitat en el curs de la tramitació la seua consideració, amb caràcter general, com a sol·licitant i promotora d'aquesta.
  
Durant el citat termini no es presentà cap al·legació respecte d'això.
  
Seté. Durant la tramitació de l'expedient han sigut emesos els informes sectorials següents:
  
1. Respecte de l'accés a la instal·lació obra en l'expedient informe, emés en data 11 de juny de 1999, per l'Oficina del Pla de Carreteres de la Conselleria d'Obres Públiques, Urbanisme i Transports favorable a l'aprovació, una vegada s'aportà per part de l'interessat la documentació d'esmena de les observacions contingudes en el informe previ emés en data 28 de maig de 1999.
  
Igualment consta respecte a les infraestructures viàries, informe emés el 14 de desembre de 1999, per la Diputació Provincial d'Alacant, favorable a la nova proposta d'accessos continguda en la documentació aportada per la promotora, en esmena dels condicionants previs imposats en informe de 17 de novembre de 1999.
  
En l'aspecte concret dels accessos a la instal·lació ha de ressenyar-se que igualment s'ha pronunciat respecte d'això l'Ajuntament de Benidorm, que informà en el seu dia favorablement la sol·licitud, amb la condició que l'accés s'efectuara per un únic punt des de la CV-765 (Ant. AP-1535), tant per a l'entrada com per a l'eixida. Aquesta proposta hagué de ser rectificada pels promotors segons els informes emesos per l'Oficina del Pla de Carreteres de la Conselleria d'Obres Públiques, Urbanisme i Transports, a fi de preveure un nou punt d'accés en l'extrem sud-est de la instal·lació que dóna a la CV-766. Sol·licitat nou informe de l'Ajuntament a fi que es pronunciara sobre tal proposta d'accessos, amb data 21 d'octubre de 1999 es rep nou informe municipal en el qual indica que haurà de ser la Diputació Provincial d'Alacant la que es pronuncie sobre aquest aspecte, ja que és la titular de les vies a què afecta. Quant als informes emesos respecte d'això per la Diputació ens remetem a allò que s'ha assenyalat en el paràgraf anterior en el qual s'ha donat la conformitat als accessos proposats, d'acord amb els informes de l'Oficina del Pla de Carreteres d'aquesta Conselleria, de forma provisional fins a l'execució de la rotonda en el PK (punt quilomètric) 1,400 de la carretera CV-753 que s'ha d'executar en un futur pròxim per la mateixa Diputació.
  
2. Pel que fa a l'impacte ambiental de l'actuació integral, el director general per al Desenvolupament Sostenible, de la Conselleria de Medi Ambient, ha emés el 18 de maig de 1999 Declaració d'Impacte Ambiental favorable, sempre que es complisquen les condicions que en aquesta s'assenyalen.
  
Amb data 7 de juny de 1999 el promotor ha aportat la nova documentació acreditativa del compliment d'aquestes condicions.
  
3. Informe favorable emés amb data 24 de novembre de 1997 per l'Agència Valenciana de Turisme, condicionat al compliment de les prescripcions del Decret 63/1986, de 19 de maig, del Govern Valencià, regulador dels campaments de turisme, i es respecten en particular les prohibicions d'ubicació establides en l'article 7, així com les condicions d'infraestructura i serveis definits en la dita norma.
  
Amb data 10 de desembre de 1998 el promotor presentà documentació que pot considerar-se acreditativa d'aquestes condicions, a l'efecte del present tràmit, sense perjuí de què es determine en les successives autoritzacions que hauran d'atorgar-se amb caràcter previ al funcionament de la instal·lació.
  
Vuité. En relació amb el règim de cessions que han d'assumir els promotors de l'actuació l'Ajuntament de Benidorm en el seu informe de 18 de setembre de 1999 ha proposat la substitució dels deures legals resultants de l'aplicació de l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, en relació amb els preceptes continguts respecte als sòls classificats com a urbanitzable en la Llei 6/1994, de 15 de novembre, de la Generalitat Valenciana, Reguladora de l'Activitat Urbanística i el Reglament de Planejament de la Comunitat Valenciana pel seu equivalent econòmic xifrat en 33 milions de pessetes, que hauran de destinar-se a l'execució d'infraestructures públiques i integrar-se en el patrimoni municipal de sòl.
  
Nové. La Comissió Informativa de la Comissió Territorial d'Urbanisme d'Alacant, en data 16 de desembre de 1999, informà favorablement l'aprovació de la present Declaració d'Interès Comunitari pel procediment extraordinari, en sòl no urbanitzable, del terme municipal de Benidorm.
  
Deu. El conseller d'Obres Públiques, Urbanisme i Transports, en data 20 de gener de 2000, informà favorablement l'aprovació de la present Declaració d'Interès Comunitari.
  
Consideracions tecnicojurídiques
  
Primera. La sol·licitud formulada ha de resoldre's a l'empara d'allò que s'ha disposat en la Llei 4/1992, de 5 de juny, del Sòl no Urbanitzable, que s'haurà de substanciar pel procediment de Declaració d'Interès Comunitari que es refereix l'article 8.2 de la llei en relació amb l'article 20 de la mateixa llei.
  
En efecte, de conformitat amb l'últim dels preceptes legals, les edificacions i les instal·lacions destinades a l'activitat terciària que, entre altres, necessiten l'ocupació d'una superfície major de 4 ha, requerisquen més de 8.000 m², construïts o exigisquen la realització de més de 1000 m lineals de desenvolupament només podran realitzar-se com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat una vegada constatat que es compleixen les condicions fixades en el nombre 1 de tal precepte, a la vegada que:
  
a) Les característiques de l'actuació necessiten disposar d'una superfície de grans dimensions i és impossible la seua localització dins dels sòls urbans o urbanitzable existents al municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i és de destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en Sòl Urbanitzable si bé es materialitzaren en els termes que es deriven de la proposta estan en l'expedient.
  
Segon. La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl no Urbanitzable.
  
Tercer. Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart. L'actuació sol·licitada és d'implantació adequada des del punt de vista de l'ordenació territorial en efectuar-se en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
Cinqué. El Govern Valencià és l'òrgan competent per a l'aprovació de l'ordenació i la definició de l'ús i l'aprofitament urbanístic de la present actuació integral, en virtut d'allò que s'ha disposat en l'article 20.2 de la Llei 4/1992, de 5 de juny, sobre Sòl no Urbanitzable, a proposta del conseller d'Obres Públiques, Urbanisme i Transports.
  
Vistos els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Càmping Villamar, SL, d'una actuació integral consistent en la instal·lació d'un campament de turisme de 1a categoria, a les parcel·les 68 i 69, polígon 12, en la partida d'Assagador, en sòl no urbanitzable, del terme municipal de Benidorm, com a actuació integral d'interès comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la Declaració d'Interès Comunitari, així com l'adjudicació a què es fa referència en el següent apartat II, se subjectaran a les condicions especials establides en aquest.
  
L'aprovació de l'actuació integral portarà implícita, als efectes expropiatoris, la declaració d'interès social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'ella, la condició de beneficiari de l'expropiació, corrent del seu càrrec l'abonament dels preus justos que ha de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral en favor de l'entitat Càmping Villamar, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit càmping de 1a categoria.
  
Tercer
  
Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interès comunitari que té per objecte.
  
Quart
  
El promotor haurà de garantir, davant de l'Ajuntament de Benidorm, la correcta i la puntual execució de la implantació en què consisteix aquesta actuació integral per import, al menys, d'un 7% del cost total dels serveis i obres d'urbanització previstos. La dita garantia financera i personal de promoció haurà de prestar-se mitjançant aval, fiança o dipòsit de valors, abans d'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, comptador des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Benidorm. La dita declaració, si es produïra, determinaria la suspensió temporal de la Declaració d'Interès Comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 18 de maig de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del dit campament de turisme.
  
Contra el present acord, que posa fi a la via administrativa, es podrà interposar potestativament, recurs de reposició davant del Govern Valencià, en el termini d'un mes, comptador des de l'endemà de la notificació d'aquest, d'acord amb allò que s'ha previst en l'article 116.1 y 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si és procedent, recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà a la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 d'abril de 2000
  
El conseller secretari del Govern Valencià,